শিক্ষাবিদ ডক্টর মাহমুদ রহমান মিশিগানের বাঙ্গালি কমিউনিটির বিষয়ে আশাবাদ ব্যাক্ত করেন
এক সাক্ষাত্কারে তিনি ছাত্র ছাত্রীদের উচ্চ শিক্ষা অর্জন, মূলধারার রাজনীতিতে অংশগ্রহণ ইত্যাদি বিষয়ে তার মতামত ব্যাক্ত করেন।
শিক্ষাবিদ ডক্টর মাহমুদ রহমান ইস্টার্ন মিশিগান বিশ্ববিদ্যালয়ে অধ্যাপনা করেন। তিনি ফাইন্যান্স বিভাগের প্রফেসর। তিনি দীর্ঘদিন ধরে যুক্তরাষ্ট্রে বসবাস করছেন। ভয়েস অফ আমেরিকার সঙ্গে এক সাক্ষাত্কারে তিনি ছাত্র ছাত্রীদের উচ্চ শিক্ষা অর্জন, মূলধারার রাজনীতিতে অংশগ্রহণ ইত্যাদি বিষয়ে তার মতামত ব্যাক্ত করেন। ডক্টর মাহমুদ রহমান মনে করেন শুধু ডিগ্রী অর্জন নয়, ভালভাবে মানুষ হওয়া এবং সমাজে অবদান রাখা শিক্ষার একটা বড় অংশ। তিনি বলেন মিশিগানের বাঙ্গালি সমাজের বাবা-মা রা সে বিষয়ে খুবই সচেতন। মিশিগানের হ্যামট্রামেক শহরে বিপুল সংখ্যক বাংলাদশি আমেরিকানের বাস। তারা বিভিন্ন পেশায় নিয়জিত। তবে ব্যাবসা ক্ষেত্রে তারা বিশেষ ভাবে ভাল করছেন ও অগ্রগতি সাধন করছেন। মিশিগানের অন্যান্য স্থান সহ, হ্যামট্রামেক শহরের ক্রমবর্ধিত বাঙ্গালি সমাজের ছেলে মেয়েরা যাতে উচ্চ শিক্ষা অর্জন করতে পারে সেই লক্ষ্যে উদ্যোগ নেওয়া হচ্ছে বলে তিনি জানালেন। যুক্তরাষ্ট্রে আগত, বিশেষ করে মিশিগানের বাঙ্গালি অভিবাসীরা, আমেরিকার মূলধারার রাজনীতিতে অংশগ্রহণের ব্যাপারে যে ধরনের উদ্যোগ নিয়েছেন তা সত্যি উল্লখযোগ্য বলে মনে করেন প্রফেসর রহমান। তিনি বলেন বাঙ্গালিরা স্থানীয় পৌর সভা থেকে শুরু করে রাজ্যের আইন সভায় নির্বাচনে অংশ নিচ্ছেন। এছাড়া তারা “লবিং”ও করছেন।